CELEX: 32020R0724
Language: el
Date: 2020-05-15 00:00:00
Title: Εκτελεστικός κανονισμός (ΕΕ) 2020/724 της Επιτροπής της 15ης Μαΐου 2020 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

2.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 170/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/724 ΤΗΣ ΕΠΙΤΡΟΠΗΣ
         της 15ης Μαΐου 2020
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 15 Μαΐου 2020.
            
               
                  Για την Επιτροπή
               
               
                  εξ ονόματος της Προέδρου,
               
               Philip KERMODE
               
                  Ασκών καθήκοντα Γενικού Διευθυντή
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος με τη μορφή κοίλου σφαιριδίου από νήματα, λουρίδες ή παρόμοιες μορφές των κλάσεων 5404 ή 5405, με μικρό στρογγυλό άνοιγμα το οποίο περιβάλλεται από μαλακό πλαστικό έλασμα, ώστε να μπορεί να τοποθετηθεί, για παράδειγμα, σε γιρλάντες ηλεκτρικών λυχνιών (τα λεγόμενα νεραϊδόφωτα).
                        Το είδος διατίθεται σε διάφορα χρώματα και μεγέθη και εισάγεται μόνο του. Προορίζεται για διακοσμητική χρήση μόνο του ή μαζί με νεραϊδόφωτα, για παράδειγμα.
                        (Βλέπε εικόνα) (*1)
                        
                     
                     
                        5609 00 00 
                     
                     
                        Η κατάταξη καθορίζεται από τον γενικό κανόνα 1 για την ερμηνεία της Συνδυασμένης Ονοματολογίας, τη σημείωση 7 στ) και τη σημείωση 8 α) του τμήματος XI, καθώς και από το κείμενο του κωδικού ΣΟ 5609 00 00 .
                        Αποκλείεται η κατάταξη του είδους στον κωδικό ΣΟ 9405 99 00  ως μέρος (αμπαζούρ) ηλεκτρικής συσκευής φωτισμού, που δεν κατονομάζεται ούτε περιλαμβάνεται αλλού, επειδή το είδος δεν διακρίνεται από το σχήμα του ή τα ιδιαίτερα χαρακτηριστικά του ως μέρος που προορίζεται αποκλειστικά ή κυρίως για χρήση σε ηλεκτρική συσκευή φωτισμού (βλέπε επίσης τις Επεξηγηματικές Σημειώσεις του Εναρμονισμένου Συστήματος για το κεφάλαιο 94, Μέρη). Το είδος προορίζεται για χρήση είτε με διάφορες λυχνίες, με άλλα διακοσμητικά είδη, είτε μόνο του, απλώς για εσωτερική διακόσμηση.
                        Ως εκ τούτου, το είδος κατατάσσεται σύμφωνα με τη συστατική του ύλη στον κωδικό ΣΟ 5609 00 00  ως είδος από νήματα, λουρίδες ή παρόμοιες μορφές των κλάσεων 5404 ή 5405, σπάγκοι, σχοινιά ή χοντρά σχοινιά, που δεν κατονομάζονται ούτε περιλαμβάνονται αλλού.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.